
Gyulladásos bélbetegek mentális egészségének vizsgálata egy magyarországi IBD-központ által végzett keresztmetszeti vizsgálat keretein belül

Bevezetés: A gyulladásos bélbetegség élethosszig tartó, jelenleg gyógyíthatatlan remittáló-relabáló krónikus kórkép, mely negatívan befolyásolhatja az érintettek életminőségét. A biopszichoszociális modell elterjedésével felmerül a betegek mentális állapotának szerepe a betegségük aktivitásában és lefolyásában is.

Célkitűzés: Jelen tanulmány célja, felmérni a centrumunkban gondozott IBD-s betegek körében a szorongásos, illetve a depressziós zavarok előfordulását, meghatározni ezen kórképek prediktív faktorait és befolyásoló tényezőit.

Módszer: Vizsgálatunkba 2021.december 1. és 2022. február 28. között konszekutív módon 117 beteget vontunk be. Kérdőív segítségével demográfiai adatokra, kórlefolyásra és IBD specifikus tünetekre kérdeztünk rá. A betegségteher mértékét a Betegségteher Indexszel, a szorongásos tüneteket GAD-7, a depressziós panaszokat PHQ-9 kérdőívvel mértük fel.

Eredmények: A vizsgált 117 betegből 83 Crohn-betegséggel, míg 34 colitis ulcerosával volt diagnosztizálva. A nemek aránya 63 férfi (53.8%) és 54 (46.2%) nő volt. A résztvevők átlagéletkora 36,5 év. A kapott pontszámok alapján a vizsgált populáció 15%-a szenved közepes vagy súlyos szorongásos zavarban, míg 22%-a közepesen súlyos vagy súlyos klinikai depresszióban. A GAD-7, valamint a PHQ9 értékek pozitív szignifikáns kapcsolatot mutattak a székletszámmal, a véres széklettel, a hasi fájdalommal, fellángolások számával, illetve a CDAI pontszámmal. A pMayo érték szignifikáns összefüggést mutatott a depressziós tünetekkel, szorongásos zavar esetén csak tendenciát tudtunk kimutatni

Következtetések: Vizsgálatunkkal igazoltuk, hogy az IBD központunkban ellátott gyulladásos bélbetegek között magas a szorongásos és depressziós tünetek előfordulása. Eredményeink rámutattak, hogy melyek azok a mindennapi kontrollok során is megkérdezett klinikai tünetek, melyek összefüggésbe hozhatók a szorongásos zavarok, valamint a depresszió kialakulásával. Ezen tüneteket produkáló pácienseket érdemes kiemelten kezelni, illetve felajánlani a pszichés támogatás lehetőségét. A mentális komorbiditás szűrése kiemelt fontosságú a gyulladásos bélbetegek hosszú távú terápiájának sikerességének és életminőségük javításának érdekében.



